ครม. เห็นชอบแผนการคลังระยะปานกลาง วางเป้าหมายลดการขาดดุล
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี เห็นชอบ แผนการคลังระยะปานกลาง ปีงบประมาณ 2567-2570 โดยมีเป้าหมายปรับลดการขาดดุล เพื่อมุ่งจัดทำงบประมาณให้สมดุลในระยะเวลาที่เหมาะสมในอนาคต โดยปรับลดขนาดการขาดดุลให้ไม่เกินร้อยละ 3.0 ของ GDP ตั้งแต่ปีงบประมาณ 2567  เป็นต้นไป และก็จะปรับลดขนาดการขาดดุลลงอย่างต่อเนื่อง ทั้งนี้ที่ประชุมคณะรัฐมนตรี เห็นชอบกำหนดเป้าหมายนโยบายการเงินสำหรับระยะปานกลางและเป้าหมายปี 2566 ด้วย โดยกำหนดอัตราเงินเฟ้อทั่วไปร้อยละ 1 ถึง 3  ซึ่งก็ถือว่ามีความเหมาะสม เนื่องจากการกำหนดเป้าหมายแบบกว้างในร้อยละ 2 นี้  ทำให้มีความยืดหยุ่นเพียงพอที่จะรองรับการผันผวนของอัตราเงินเฟ้อทั่วไป ในระยะปานกลาง รวมถึงจะช่วยให้เกิดการดำเนินนโยบายการเงิน เพื่อรักษาเสถียรภาพราคาในระยะปานกลางและสามารถที่จะดำเนินการควบคู่ไปกับการดูแลเศรษฐกิจให้เติบโตและยั่งยืน และการรักษาเสถียรภาพระบบการเงินอย่างไรก็ตาม คาดการณ์ว่า ปี 2567 จีดีพี จะอยู่ที่ร้อยละ 3.3 - 4.3 ส่วนอัตราเงินเฟ้อจะอยู่ที่ร้อยละ 1.0 - 2.0 ในปี 2568 รวมถึงปี 2569 GDP จะอยู่ที่ร้อยละ 2.9 - 3.9 ส่วนอัตราเงินเฟ้อก็จะอยู่ในช่วง ร้อยละ 1.2 - 2.2 และในปี 2569 อัตราเงินเฟ้อคาดว่าจะอยู่ที่ร้อยละ 1.3 - 2.3 และในปี 2570 คาดว่า GDP ขยายตัวร้อยละ 2.8 - 3.8 และอัตราเงินเฟ้ออยู่ที่ร้อยละ 1.4 - 2.4 โดยมีแรงสนับสนุนจากการขยายตัวดีขึ้นของการลงทุนในประเทศ สอดคล้องกับแนวโน้มการฟื้นตัวของเศรษฐกิจและการค้าโลก การขยายตัวของการบริโภคภาคเอกชนและการฟื้นตัวภาคการท่องเที่ยวสำหรับประมาณการหนี้สาธารณะต่อ GDP สำหรับปีงบประมาณ 2567-2570 ยังคงอยู่ภายใต้กรอบ พ.ร.บ. ระเบียบวินัยการเงินการคลัง โดยปี 2566 ร้อยละ 60.64   ปี 2567 ร้อยละ 61.35 ปี 2568 ร้อยละ 61.78 ปี 2569 ร้อยละ 61.69 ปี 2570 ร้อยละ 61.25